Απόφαση αριθ. 4/2002 του Συμβουλίου Σύνδεσης ΕΕ-Βουλγαρίας

της 20ής Νοεμβρίου 2002

για τροποποίηση, μέσω της σύστασης μεικτής συμβουλευτικής επιτροπής μεταξύ της Επιτροπής των Περιφερειών και της βουλγαρικής επιτροπής συνδέσμου για τη συνεργασία με την Επιτροπή των Περιφερειών, της απόφασης αριθ. 1/95 για την έκδοση του εσωτερικού κανονισμού του συμβουλίου σύνδεσης

(2003/118/ΕΚ)

ΤΟ ΣΥΜΒΟΥΛΙΟ ΣΥΝΔΕΣΗΣ,

Έχοντας υπόψη την ευρωπαϊκή συμφωνία σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας της Βουλγαρίας, αφετέρου(1), και ιδίως το άρθρο 110,

Εκτιμώντας τα ακόλουθα:

(1) Ο διάλογος και η συνεργασία μεταξύ των περιφερειακών και των τοπικών αρχών της Ευρωπαϊκής Κοινότητας και της Δημοκρατίας της Βουλγαρίας μπορούν να συμβάλλουν σημαντικά στην ανάπτυξη των σχέσεών τους και στην ευρωπαϊκή ολοκλήρωση.

(2) Κρίνεται σκόπιμο η συνεργασία αυτή να οργανωθεί στο επίπεδο της Επιτροπής των Περιφερειών, αφενός, και της βουλγαρικής επιτροπής συνδέσμου για τη συνεργασία με την Επιτροπή των Περιφερειών, αφετέρου, με τη σύσταση μεικτής συμβουλευτικής επιτροπής.

(3) Συνεπώς, ο εσωτερικός κανονισμός του συμβουλίου σύνδεσης, ο οποίος θεσπίστηκε με την απόφαση αριθ. 1/95(2), πρέπει να τροποποιηθεί αναλόγως,

ΑΠΟΦΑΣΙΖΕΙ:

Άρθρο 1

Στον εσωτερικό κανονισμό του Συμβουλίου Σύνδεσης προστίθενται τα ακόλουθα άρθρα:

"Άρθρο 15

Συνίσταται μεικτή συμβουλευτική επιτροπή (εφεξής αποκαλούμενη 'επιτροπή') η οποία έχει ως καθήκον να συνδράμει το συμβούλιο σύνδεσης στην προώθηση του διάλογου και της συνεργασίας μεταξύ των περιφερειακών και τοπικών αρχών της Ευρωπαϊκής Κοινότητας και της Δημοκρατίας της Βουλγαρίας. Ο εν λόγω διάλογος και συνεργασία αποβλέπουν, ιδίως, στα εξής:

1. προετοιμασία των βουλγαρικών περιφερειών και των τοπικών αρχών να λειτουργήσουν στο πλαίσιο της μελλοντικής ιδιότητας του μέλους της Ευρωπαϊκής Ένωσης·

2. προετοιμασία των βουλγαρικών περιφερειών και των τοπικών αρχών να συμμετάσχουν στις εργασίες της Επιτροπής των Περιφερειών, μετά την προσχώρηση της Δημοκρατίας της Βουλγαρίας·

3. ανταλλαγή πληροφοριών σχετικά με τα τρέχοντα θέματα αμοιβαίου ενδιαφέροντος, ιδίως για την πορεία της περιφερειακής πολιτικής της ΕΕ και της διαδικασίας της προσχώρησης, καθώς και για τον βαθμό προετοιμασίας των βουλγαρικών περιφερειών και των τοπικών αρχών για τις εν λόγω πολιτικές·

4. προώθηση πολυμερούς διαρθρωμένου διαλόγου μεταξύ α) των βουλγαρικών περιφερειών και των τοπικών αρχών και β) των περιφερειών και των τοπικών αρχών των κρατών μελών της ΕΕ, συμπεριλαμβανομένης της δημιουργίας δικτύων σε ειδικούς τομείς, όπου οι άμεσες επαφές και η συνεργασία μεταξύ των περιφερειών και των τοπικών αρχών της Δημοκρατίας της Βουλγαρίας και των κρατών μελών της ΕΕ θα μπορούσαν να συμβάλλουν αποτελεσματικότερα στην επίλυση συγκεκριμένων προβλημάτων·

5. διοργάνωση τακτικών ανταλλαγών πληροφοριών σχετικά με τη διαπεριφερειακή συνεργασία μεταξύ των περιφερειακών και των τοπικών αρχών της Δημοκρατίας της Βουλγαρίας και των κρατών μελών·

6. ενθάρρυνση της ανταλλαγής εμπειρίας και γνώσης στον τομέα της περιφερειακής πολιτικής και των διαρθρωτικών παρεμβάσεων μεταξύ α) των βουλγαρικών περιφερειών και των τοπικών αρχών και β) των περιφερειών και των τοπικών αρχών των κρατών μελών της ΕΕ, ιδίως όσον αφορά την τεχνογνωσία και τις τεχνικές για την προετοιμασία περιφερειακών και τοπικών σχεδίων ή στρατηγικών ανάπτυξης και την αποτελεσματικότερη χρήση των διαρθρωτικών ταμείων·

7. παροχή συνδρομής προς τις βουλγαρικές περιφερειακές και τοπικές αρχές, μέσω ανταλλαγής πληροφοριών για την πρακτική εφαρμογή της αρχής της επικουρικότητας σε όλες τις πτυχές της ζωής, σε περιφερειακό και τοπικό επίπεδο·

8. συζήτηση οιουδήποτε άλλου σχετικού θέματος που προτείνει κάθε πλευρά στο πλαίσιο της εφαρμογής της ευρωπαϊκής συμφωνίας και της προενταξιακής στρατηγικής.

Άρθρο 16

Η επιτροπή απαρτίζεται από οκτώ αντιπροσώπους της Επιτροπής των Περιφερειών, αφενός, και οκτώ αντιπροσώπους της βουλγαρικής επιτροπής συνδέσμου για τη συνεργασία με την Επιτροπή των Περιφερειών, αφετέρου. Διορίζεται ισοδύναμος αριθμός αναπληρωματικών μελών.

Η επιτροπή ασκεί τις δραστηριότητές της βάσει διαβουλεύσεων με το συμβούλιο σύνδεσης ή, με δική της πρωτοβουλία, όσον αφορά την προώθηση του διαλόγου μεταξύ των περιφερειακών και τοπικών αρχών.

Η επιτροπή μπορεί να προβαίνει σε συστάσεις προς το συμβούλιο σύνδεσης.

Η επιλογή των μελών πραγματοποιείται κατά τέτοιο τρόπο ώστε η επιτροπή να αντανακλά όσο το δυνατό πιο πιστά τα διάφορα επίπεδα των περιφερειακών και τοπικών αρχών της Ευρωπαϊκής Κοινότητας και της Δημοκρατίας της Βουλγαρίας.

Η επιτροπή θεσπίζει τον εσωτερικό της κανονισμό.

Η επιτροπή συνέρχεται κατά διαστήματα, τα οποία καθορίζει η ίδια στον εσωτερικό της κανονισμό.

Η επιτροπή συμπροεδρεύεται από ένα μέλος της Επιτροπής των Περιφερειών και από ένα μέλος της βουλγαρικής επιτροπής συνδέσμου για τη συνεργασία με την Επιτροπή των Περιφερειών.

Άρθρο 17

Η Επιτροπή των Περιφερειών αφενός, και η βουλγαρική επιτροπή συνδέσμου για τη συνεργασία με την Επιτροπή των Περιφερειών, αφετέρου, αναλαμβάνουν, εκάστη, τις αντίστοιχες δαπάνες που συνεπάγεται η συμμετοχή τους στις συνεδριάσεις της επιτροπής, τόσο όσον αφορά τα έξοδα προσωπικού, ταξιδιού και παραμονής, όσο και τα ταχυδρομικά έξοδα και τα έξοδα τηλεπικοινωνιών.

Τα έξοδα διερμηνείας κατά τις συνεδριάσεις και τα έξοδα μετάφρασης και αναπαραγωγής εγγράφων επιβαρύνουν την Επιτροπή των Περιφερειών, με εξαίρεση τα έξοδα διερμηνείας ή μετάφρασης προς ή από τα βουλγαρικά, τα οποία επιβαρύνουν τη βουλγαρική επιτροπή συνδέσμου για τη συνεργασία με την Επιτροπή των Περιφερειών.

Οι λοιπές δαπάνες σχετικά με την υλική οργάνωση των συνεδριάσεων επιβαρύνουν το μέρος που φιλοξενεί τις συνεδριάσεις.".

Άρθρο 2

Η παρούσα απόφαση αρχίζει να ισχύει την πρώτη ημέρα του δεύτερου μήνα μετά την ημερομηνία της εκδόσεώς της.

Βρυξέλλες, 20 Νοεμβρίου 2002.

Για το Συμβούλιο Σύνδεσης

Ο Πρόεδρος

M. S. Passy

(1) ΕΕ L 358 της 31.12.1994, σ. 3.

(2) ΕΕ L 255 της 25.10.1995, σ. 19.